แนวโน้มดัชนีเช้านี้ลุ้นขึ้น
นักวิเคราะห์ฯคาดตลาดหุ้นไทยเช้านี้ลุ้นขึ้น หลังตลาดภูมิภาคเริ่มรีบาวน์กลับตามตลาดสหรัฐฯ มองปัจจัยนอกประเทศยังพอใช้ได้อยู่
21 ก.ค. 2553

นักวิเคราะห์ฯคาดตลาดหุ้นไทยเช้านี้ลุ้นขึ้น หลังตลาดภูมิภาคเริ่มรีบาวน์กลับตามตลาดสหรัฐฯ มองปัจจัยนอกประเทศยังพอใช้ได้อยู่
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสที่จะปรับตัวขึ้นได้ เนื่องจากเช้านี้ตลาดในแถบภูมิภาคเอเชียก็เริ่มมีการรีบาวน์กลับขึ้นมาในทิศทางเดียวกับตลาดสหรัฐฯ มองว่าปัจจัยภายนอกประเทศยังคงพอใช้ได้อยู่ อย่างตัวเลขเศรษฐกิจของสหรัฐฯมีทั้งบวก-ลบ ส่วน Stress Test ของธนาคารยุโรปยังเป็นประเด็นที่ทุกคนรอดูในช่วงปลายสัปดาห์
อย่างไรก็ดี ตลาดฯในเวลานี้ไม่ได้มีปัจจัยใหม่เข้ามา ทิศทางของตลาดบ้านเราก็มีโอกาสที่จะผันผวนได้ แต่ตราบใดที่คนยังมองตลาดบ้านเราเป็นบวก ตลาดฯก็คงจะไม่ตก
สำหรับปัจจัยในประเทศก็เริ่มมีการมองกันในเรื่องการประกาศผลประกอบการของบริษัทจดทะเบียน แต่ที่น่าสงสัยคือเม็ดเงินต่างชาติยังไม่กลับมาสักที  พร้อมให้แนวรับ 820 จุด แนวต้าน 834 จุด